Ruší sa VZN č. 5/2012 o ochrane pred zneužívaním alkoholických nápojov

**Všeobecne záväzné nariadenie mestskej časti Bratislava – Rusovce č. 2/2015 o ochrane pred zneužívaním alkoholických nápojov**

**prijaté uzn. č. 22 zo dňa 10. 2. 2015**

Mestská časť Bratislava – Rusovce vydáva podľa § 4 ods. 3 zákona č. 369/1990 Zb. o obecnom zriadení a § 2, ods. 4 zákona č. 219/1996 Z. z. ochrane pred zneužívaním alkoholických nápojov v znení neskorších predpisov toto všeobecné záväzné nariadenie.

**Článok 1**

 Účelom tohto všeobecne záväzného nariadenia (ďalej len VZN) je ochrana zdravých podmienok a zdravého spôsobu života, prostredia a verejného poriadku a  ochrana pred negatívnym vplyvom požívania alkoholických nápojov a iných návykových látok.

**Článok 2**

**Základné pojmy**

1./Verejným priestranstvom sa rozumie miesto v mestskej časti MČ Bratislava – Rusovce, na ktoré má prístup široký okruh individuálne neurčených ľudí a kde sa tiež spravidla zdržiava viac ľudí. Sú to všetky námestia, chodníky, cesty, detské ihriská, športoviská, parky, lesy v mestskej časti.

2./ Alkoholickými nápojmi sú: liehoviny, destiláty, víno, pivo a iné nápoje, ktoré obsahujú viac ako 0,75 objemového percenta alkoholu.

**Článok 3**

**Zákaz používania a predaja alkoholických nápojov**

 1./ Zakazuje sa

a) predávať alebo podávať alkoholické nápoje alebo inak umožňovať ich požívanie

1. osobám mladším ako 18 rokov,

2. osobám zjavne ovplyvneným alkoholom,

3. v zdravotníckych zariadeniach s výnimkou kúpeľných liečební pre dospelých,

4. na zhromaždeniach a verejných kultúrnych podujatiach s výnimkou piva a vína,

5. na verejných kultúrnych podujatiach určených pre osoby mladšie ako 18 rokov,

b) podávať alkoholické nápoje alebo inak umožňovať ich bezprostredné požitie vodičom,

c) vstupovať do priestorov a vozidiel verejnej dopravy osobám zjavne ovplyvneným alkoholom, ak ohrozujú alebo môžu ohroziť bezpečnosť alebo plynulosť dopravnej premávky alebo prepravy, verejný poriadok alebo vzbudzujú verejné pohoršenie.

 2./ Osoby maloleté do 15 rokov a mladistvé do 18 rokov nesmú požívať alkoholické nápoje alebo iné návykové látky a sú povinné podrobiť sa orientačnej dychovej skúške alebo orientačnému vyšetreniu testovacím prístrojom na zistenie omamných alebo psychotropných látok.

 3./ Osoby maloleté do 15 rokov sa nesmú zdržiavať bez dozoru svojich zákonných zástupcov po 21, 00 hodine na verejne prístupných miestach, v ktorých sa podávajú alkoholické nápoje.

 4./ Zakazuje sa požívať alkoholické nápoje na verejných priestranstvách MČ Bratislava – Rusovce v čase od 2. 1. do 30. 12. príslušného roka. Zákaz sa nevzťahuje na letné terasy pred prevádzkarňami nachádzajúcimi sa na verejnom priestranstve povolené podľa osobitných predpisov1. Mladiství a maloletí nemôžu požívať alkoholické nápoje počas celého roka.

 5./ MČ Bratislava – Rusovce na požiadanie udelí výnimku na jednorazové povolenie predaja, podávania a požívania alkoholických nápojov na verejne prístupných miestach, ak ide o organizované spoločenské, kultúrne alebo športové podujatie.

**Článok 4**

**Právnické a fyzické osoby**

1./Právnické a fyzické osoby, oprávnené na podnikanie, na ktoré sa vzťahujú zákazy a obmedzenia z predchádzajúcich bodov, sú povinné upozorniť verejnosť na zákazy a obmedzenia výrazným označením alebo oznámením (ďalej len oznam) umiestneným v prevádzkarňach alebo v budovách na takom mieste, kde ich verejnosť nemôže prehliadnuť.

 2./Text oznamu musí byť jednoznačný, výrazný, dobre viditeľný a umiestnený na vhodnom podklade. Súčasťou tohto oznamu musí byť aj citácia príslušného zákona.

**Článok 5**

 Osoby, vykonávajúce činnosť, pri ktorej by mohli ohroziť život, zdravie sebe alebo iným osobám alebo poškodiť majetok, nesmú požívať alkoholické nápoje alebo iné návykové látky pri vykonávaní tejto činnosti alebo pred jej vykonávaním, ak by počas tejto činnosti mohli byť ešte pod ich vplyvom.

**Článok 6**

**Vyšetrenie na zistenie alkoholu alebo iných návykových látok**

 1./ Zamestnanci mestskej polície sú oprávnení v rámci svojej pôsobnosti vyzvať osoby uvedené v článku 5 tohto VZN na vyšetrenie na zistenie alkoholu alebo iných návykových látok.

 2./ Zamestnanci mestskej polície sú oprávnení v rámci svojej pôsobnosti vyzvať aj iné osoby, ako sú uvedené v článku 5 § 4 ods. 1 zákona 219/1996 v znení neskorších predpisov, a to vtedy, ak je dôvodné podozrenie, že spôsobili sebe alebo inému ujmu na zdraví v súvislosti s požitím alkoholických nápojov alebo iných návykových látok.

3./ Vyšetrenie na zistenie alkoholu sa vykonáva dychovou skúškou prístrojom, ktorým sa určí objemové percento alkoholu v krvi. Ak sa osoba odmietne podrobiť takémuto vyšetreniu, možno na požiadanie vykonať lekárske vyšetrenie odberom a vyšetrením krvi alebo iného biologického materiálu. V prípade, že odmietne aj tento postup, stupeň opitosti určí lekár podľa medicínskych klinických príznakov.

 4. / V prípade pozitívneho výsledku lekárskeho vyšetrenia je osoba povinná uhradiť skutočne vynaložené finančné prostriedky spojené s takýmto vyšetrením tomu, kto o vyšetrenie požiadal.

 5./Ustanoveniami tohto článku nie sú dotknuté oprávnenie iných organov uvedené v § 5 zákona č. 219/1996 v znení neskorších predpisov.

 **Článok 7**

 **Sankcie**

1./Mestská časť MČ Bratislava – Rusovce môže udeliť právnickej osobe alebo fyzickej osobe oprávnenej na podnikanie, ktorá porušila zákaz, obmedzenie, alebo povinnosť uvedenú v §2 ods.1 písmeno a) a b) a,§ 2ods.2 a § 3 zákona č.219/1996 Z.z. v znení neskorších predpisov pokutu vo výške od 165,96 € do 6 638,78 €.

 2./ Za porušenie zákazu uvedeného § 2 ods.2 a 3 zákona č.219/1996 Z.z. maloletou osobou môže obec uložiť zákonnému zástupcovi maloletého pokutu do výšky 33 €.

 3./Za porušenie zákazu uvedeného v §2 ods.2 zákona č.219/1996 Z.z.v znení neskorších predpisov mladistvou osobou do 18 rokov uloží jej obec pokarhanie V odôvodených prípadoch uloží aj zákaz navštevovať verejne prístupné miesta a miestnosti, v ktorých sa predávajú alkoholické nápoje

 4./ Výnos z pokút je príjmom mestskej časti.

**Článok 8**

**Kontrola**

 Kontrolu dodržiavania tohto nariadenia vykonávajú:

1. zamestnanci mestskej polície
2. miestny kontrolór
3. iní zamestnanci mestskej časti, poverení starostom.

**Článok 9**

**Záverečné ustanovenia**

 1./ Ruší sa VZN č. 5/2012 o ochrane pred zneužívaním alkoholických nápojov

 2./ Toto všeobecné záväzné nariadenie nadobúda účinnosť dňa 01.04.2015

**Dušan Antoš**

 starosta

1. zákon č. 582/2004 Z.z. v znení neskorších predpisov a  VZN Mestskej časti MČ Bratislava – Rusovce č.1/2008 v znení neskorších predpisov